Navoiy davlat konchilik institutining yangi binosi qurilmoqda

Navoiy shahrida Navoiy davlat konchilik institutining yangi binosi qurilmoqda, deb xabar berdi O‘zA.

Prezidentning 2011-yil 20-mayda qabul qilingan “Oliy ta’lim muassasalarining moddiy-texnik bazasini mustahkamlash va yuqori malakali mutaxassislar tayyorlash sifatini tubdan yaxshilash chora-tadbirlari to‘g‘risida”gi qarori asosida barpo etilayotgan mazkur inshoot 19 gektar maydonni egallagan.
2000 nafar talabaga mo‘ljallangan institut qurilishi ikki bosqichdan iborat. 2015-yilda tugallanishi rejalashtirilayotgan qurilishning birinchi bosqichida institutning bosh ma’muriy binosi, uchta o‘quv korpusi, 18×36 o‘lchamli sport zali, 300 o‘rinli majlislar zali, axborot-resurs markazi bunyod etiladi.
Ikkinchi bosqichda oshxona, 400 o‘rinli talabalar turar-joyi, o‘quv-laboratoriya binosi, o‘quv-mashq maydoni, avtoturargohdan tortib professor-o‘qituvchi va xodimlar uchun turar-joy binosigacha qad rostlaydi. Zarafshon qurilish boshqarmasining 1-Navoiy qurilish-montaj boshqarmasi uchastka boshlig‘i Narzullo Botirovning aytishicha, ushbu keng ko‘lamdagi bunyodkorlik ishlariga 150 nafardan ortiq mutaxassis jalb etilgan.